Document ID: /fineweb-2-swissfilter-quality_10-filterrobots/filtered/02822.jsonl.gz/121

SANSKI MOST – Mještani nekoliko podgrmečkih sela u općini Sanski Most posljednjih nekoliko sedmica žive u strahu nakon nekoliko napada odraslog medvjeda na njihovu imovinu.
Ova životinja je u noći između protekle subote i nedjelje
uništila nekoliko košnica na jednom imanju u selu Crnomarkovići, a veću štetu spriječili su psi koji su otjerali medvjeda u šumu.
„Mislim da se radi o odraslom mužjaku koji se spustio iz viših predjela u blizinu naseljenih mjesta u potrazi za hranom. Mještani su u strahu i plaše se da će medvjed napasti stoku i načiniti veću štetu“, kaže Milan Crnomarković.
On dodaje kako je životinja u posljednjih nekoliko sedmica viđena i u blizini drugih sela. U Lovačkom društvu „Sana“ ističu kako je medvjed zakonom strogo zaštićena životinja, te da se nelegalni odstrel ove životinje rigorozno kažnjava.
„Medvjedi su zakonom zaštićeni jer se brojno stanje ove divljači u posljednjih nekoliko decenija neprestano smanjivalo. Međutim, u posljednjih nekoliko godina došlo je do povećanja brojnosti ove divljači u podgrmečkim lovištima“, rekao je Izet Alagić, predsjednik ovog društva.
On je rekao kako, prema procjenama, na lovišnom području kojim gazduje ovo društvo ima oko dvadesetak medvjeda.
„S obzirom na to da je njihova brojnost povećana i da imamo slučajeve da medvjedi u potrazi za hranom dolaze do naseljenih mjesta, u toku ove godine organiziraćemo lov koji će biti ograničen na jednu ili dvije životinje“, rekao je Alagić.